
Fémmátrixú kompozit huzal folyamatos gyártásának előkészítése

Napjainkban teljesen természetessé, sőt, létszükségletté vált az elektromos áram könnyű hozzáférhetősége. Köztudott, hogy az erőművektől otthonainkba nagyfeszültségű távvezetékeken keresztül jut el a villamos energia. A nagyfeszültségű távvezetékek jellemzően sodronyos kialakításúak, ahol a külső alumíniumhuzalok az elektromosságot vezetik, míg a középen elhelyezett acél huzalok a mechanikai terhelést viselik. Kutatómunkánk arra irányult, hogy az acélhuzal helyettesítésére alkalmas, alumíniummátrixú kompozithuzalt fejlesszünk ki, amely – reményeink szerint – vezetési, hőtágulási és szilárdsági tulajdonságaiban is felülmúlja a hagyományos acélhuzalt. A kompozithuzal folyamatos gyártását egy erre a célra – és kerámia erősítőszál feldolgozására már sikeresen – alkalmazott berendezéssel végeztük úgy, hogy a kerámiaszálat szénszállal próbáltuk helyettesíteni. Dolgozatunk elkészültéig a folyamatos gyártást megelőző kísérletek széles skáláját próbáltuk ki, amelyek eredményeit részletesen ismertetjük. Több olyan tapasztalatot szereztünk, illetve olyan eredményeket is elértünk, amelyek a szénszál erősítésű kompozitok gyártásánál általánosságban is hasznosnak bizonyulhatnak. A gyártási folyamat egyik legkényesebb eleme a szálbevezetés. Ebben a tekintetben a szálköteg bolyhosodása a legjellemzőbb technológiai kockázati tényező, amelyet az okoz, hogy a szerkezet kerámiaszállal való táplálásra eredeti formájában jól működő alkatrészek alkalmatlannak bizonyultak szénszál való táplálás mellett. Ezen a problémán többlépcsős fejlesztéssel javítottunk, és közben megkezdtük a rendelkezésre álló szénszálkötegek vizsgálatát. Megállapítottuk a szakadási viselkedésük sajátosságait, illetve megkerestük a leginkább alkalmas vizsgálati technológiát – ez a termogravimetrikus analízis ¬– az elemi szálakon lévő bevonat kimutatására és az annak eltávolításához szükséges hőmérséklet meghatározására..



